थांनाय 17 बोसोराव नाग्रिजुलि बियाबाव बि पि एफ हानजानि जानानै रबिन बाला बिस्वासआ खेबनै देरहानानै 10 बोसोर सालायलांनाय नाग्रिजुलि बियाबनि थाखाय जेबो जौगानाय खामानि मावनो हायासै होननानै अजद दैखाङो । थांनाय बा बोसोराव धर्म नारायन दासाबो बि जे पि निफ्राय देरहा लांदोंमोन । नाथाय बिबो जेबो जौगानायनि खामानि मावनो हायासै। बिनिखायनो दुलाराय बि टि सिआवनो जिहुते सोलायनायनि बार बारदों । बिनिखायनो फैबाय थानाय बिसायख’थियाव नाग्रिजुलि बियाबनि रायजो-राजाफोरनियावबो सोलायनायनि बारा एखे रोखोमै नांदों होननानै प्रमद बर’आ बुंथियो। बिथाङा बुंबावोदि सोबख’नाय, नासयनाय आरो थगायनायनिफ्राय उदां जानो मोनफ्रोमबो हारिनि रायजो-राजाफोरा देग्लायनि बिसायख’थियाव गोख्रों फिननाय होनो थाखाय साखा-फारा जादों होन्नानै इउ पि पि एलनि आफादगिरि प्रमद बर’आ बिबुंथिनि गेजेरजों फोरमायो।